Άνθρωπος των πάγων

Ο Ότσι (Ötzi, γερμανική προφορά: [ˈœtsi]) επίσης ονομάζεται Άνθρωπος των Πάγων, Άνδρας του Σιμιλάουν (ιταλικά: Mummia del Similaun), Άνθρωπος από το Χάουσλαμπιοχ ή Τυρολικός Άνθρωπος των Πάγων είναι η καλά διατηρημένη φυσική μούμια ενός άνδρα που έζησε μεταξύ 3400 π.Χ και 3100 π.Χ. Η μούμια βρέθηκε τον Σεπτέμβριο του 1991 στον παγετώνα Έτσταλ στις Άλπεις, παίρνοντας το ψευδώνυμο "Ότσι", κοντά στο βουνό Σιμιλάουν και Χάουσλαμπιοχ στα σύνορα μεταξύ Αυστρίας και Ιταλίας. Είναι η παλαιότερη γνωστή μούμια στην Ευρώπη και έχει προσφέρει μια άνευ προηγουμένου άποψη των Ευρωπαίων χαλκολιτών (χαλκοκρατών). Το σώμα και τα υπάρχοντά του εκτίθενται στο Μουσείο Αρχαιολογίας του Νοτίου Τιρόλου στο Μπολτζάνο, στο Νότιο Τυρόλο της Ιταλίας.

 Βιολογικά Στοιχεία 
Από τη μελέτη του σώματος προέκυψαν τα εξής χαρακτηριστικά:

 Φύλο: Άνδρας
 Ηλικία: περίπου 46 ετών
 Ύψος: 1,60 m
 Βάρος: περίπου 50 kg
 Ομάδα αίματος: O+
 Δυσανεξία στη λακτόζη

 Εξοπλισμός 
Οι χαμηλές θερμοκρασίες διατήρησαν και τον εξοπλισμό του. Μεταξύ των αντικειμένων του βρέθηκαν 14 βέλη, εκ των οποίων μόνο 2 ήταν πλήρως ολοκληρωμένα. Το γεγονός αυτό υποδηλώνει ότι πιθανόν βιαζόταν να φύγει ή δεν είχε προλάβει να τα ολοκληρώσει.

 Θάνατος 
Σύγχρονες ιατροδικαστικές αναλύσεις έδειξαν ότι ο Ötzi πέθανε από τραύμα βέλους στον ώμο, το οποίο πιθανότατα προκάλεσε σοβαρή αιμορραγία. Πρόσφατες 3D μελέτες δείχνουν ότι χτυπήθηκε από το βέλος ενώ πιθανώς στεκόταν όρθιος. Ο θάνατός του τοποθετείται στην αρχή του καλοκαιριού.

Δεν υπάρχει καμία αμφιβολία ότι δολοφονήθηκε. Λίγες ημέρες πριν από τον θάνατό του είχε εμπλακεί σε μάχη σώμα με σώμα και είχε δεχθεί βαθύ τραύμα στο δεξί του χέρι. Τα στοιχεία υποδηλώνουν ότι καταδιωκόταν και ότι ήρθε αντιμέτωπος με έναν ή περισσότερους επιτιθέμενους.

 Γενετική Καταγωγή 
Το πλήρες γονιδίωμά του ανήκει σε ιδιαίτερο τύπο Y-χρωμοσώματος (G-L91), ο οποίος σήμερα εμφανίζεται με μεγάλη παρουσία στη Νότια Κορσική. Η μιτοχονδριακή του γραμμή (mtDNA) ανήκε σε υποτύπο που δεν αντιστοιχεί σε καμία σύγχρονη ομάδα και ονομάστηκε προσωρινά K1ö, γεγονός που υποδηλώνει περιορισμένη συγγένεια με σύγχρονους πληθυσμούς. Νεότερες έρευνες δείχνουν ότι η γενετική του σύσταση διαφέρει σημαντικά από ανθρώπους που ζούσαν στην ίδια περιοχή και εποχή, δηλαδή πιθανώς δεν ανήκε στην «καθιερωμένη» τοπική ομάδα.

 Τατουάζ 
Ο Ötzi έφερε 61 τατουάζ. Σε αντίθεση με τα σύγχρονα τατουάζ, δεν έγιναν με βελόνα. Πρόκειται για λεπτές τομές στο δέρμα, μέσα στις οποίες είχε τριφτεί κονιοποιημένος άνθρακας. Από τα σημεία του σώματος που επιλέχθηκαν για τα τατουάζ αυτά (σημεία τα οποία καλύπτονταν τις περισσότερες φορές από τον ρουχισμό) οι επιστήμονες υποψιάζονται ότι επρόκειτο για μια πρώιμη μορφή θεραπευτικής πρακτικής, παρόμοια με τον βελονισμό, με στόχο την εξάλειψη του πόνου.

 Διατροφή 
Η ανάλυση του στομάχου του έδειξε ότι είχε καταναλώσει κρέας αίγαγρου περίπου δύο ώρες πριν τον θάνατό του, καθώς και παλαιότερο γεύμα από είδη θηραμάτων και δημητριακά. Η διατροφή του ήταν πλούσια σε υδατάνθρακες (ψωμί και πολτός δημητριακών), γεγονός που δικαιολογεί τις σοβαρές τερηδόνες και την προχωρημένη περιοδοντίτιδα. Ανιχνεύθηκε επίσης μικρή ποσότητα φτέρης, φυτού που μπορεί να είναι δηλητηριώδες.

 Ιατρικά στοιχεία και Υγεία 
Οι αναλύσεις αποκάλυψαν:

 Παρουσία μαστιγοσκώληκα στο έντερο
 Σημαντική φθορά δοντιών
 Απουσία φρονιμιτών
 Έλλειψη δωδέκατου ζεύγους πλευρών (σπάνια γενετική ανωμαλία)
 Αρθρίτιδα και αθηροσκλήρωση
 Μαυρισμένους πνεύμονες από αιθάλη λόγω συνεχούς έκθεσης σε καπνό από ανοιχτές φωτιές
 Δύο ανθρώπινους ψύλλους στα ρούχα
 Την αρχαιότερη γνωστή ένδειξη μπορρελίωσης (νόσου του Lyme), μιας λοιμώδους ασθένειας που μεταδίδεται από τσιμπούρια
 Πιθανή παρουσία στελέχους HPV16

 Εμφάνιση 
Οι παλαιότερες απεικονίσεις τον παρουσίαζαν ως τριχωτό και ανοιχτόχρωμο κυνηγό-τροφοσυλλέκτη. Νεότερες γενετικές αναλύσεις, όμως, δείχνουν ότι είχε σκούρο δέρμα και μάτια και πιθανώς "φαλάκρα", χαρακτηριστικά που ευθυγραμμίζονται περισσότερο με τους πρώιμους αγρότες της Ανατολίας παρά με τους κυνηγούς-τροφοσυλλέκτες.

 Πηγές 

Εξωτερικοί σύνδεσμοι


Κατηγορία:Μούμιες